Trods diverse udtalelser i forskellige medier om det modsatte, så fastholder Black Army banden, at de ikke har afpresset svag samfundsgruppe

Den odenseanske indvandrerbande med det drabelige navn, Black Army, er atter i mediernes søgelys.

Her var det TV2, der beskrev, hvordan banden stod bag afpresning af nogle af de absolut svageste grupper i samfundet, nemlig hjemløse stofmisbrugere.

- De ville have mig til at sælge hash. Jeg er selv hashmisbruger og har et godt netværk, så de mente, at jeg ville være den perfekte pusher for dem. Men det ville jeg ikke. Så truede de mig med tæsk og med en kniv og sagde, at jeg skulle give dem mine penge. Jeg blev så bange, at jeg gav dem mine 1900 kroner, som jeg lige havde fået i kontanthjælp, fortæller Ole, der er hjemløs, til TV2.

I en pressemeddelelse skriver indvandrerbanden nu, at de intet kender til den påståede afspresning. Her er det bandens præsident, der via sin advokat, Mette Grith Stage, siger, at 'Vi hermed vil fortælle, at vi ikke har noget at gøre med de beskyldninger om at vi skulle ha afpresset de hjemmeløse. Det nægter vi har fundet sted.'

Endvidere lyder det:

'Derfor vil vi sige til den kære hjemløse, som tror, at det skulle være medlemmer af Black Army, der har taget de 1900 kr fra ham, at Black Army byder ham velkommen til at besøge os på adressen Nyborgvej 140 E, så vi kan fortælle ham, at vi ikke har noget med det afpresning at gøre. Vi vil med glæde give den hjemløse 3000 kr bare for at vise ham, at vi aldrig kan finde på at synke så lavt, som han tror. Altså lad os sige det sådan her: Det er jo ikke fordi vi leger julemanden, men vi føler vi har brug for at fortælle den hjemløse, at vi ikke har noget med det at gøre.'

Overfor TV2 har Kirkens Korshær ellers bekræftet, at flere og flere hjemløse bliver udsat for afpresning af bandegrupperingen.

- Vi har lige nu 30-40 socialt udsatte, som er blevet passet op af Black Army. Og de er jo frygtelig bange efterfølgende og føler sig ikke trygge nogen steder, siger Heinz Wolf, der er leder af Kirkens Korshær i Odense, til TV2.

Også Fyns Politi bekræfter overfor mediet, at de socialt udsatte bliver truet af banden.

Og lokalmediet Fyns.dk, har talt med en række hjemløse stofmisbrugere, der fortæller samme triste historie, nemlig at indvandrerbanden har udset sig netop dem som mål for afspresning.

Alligevel benægter banden i pressemeddelelsen, at de står bag - og at det medierne skriver er urigtigt:

'Det samme vil vi fortælle medierne, som skal være bedre til at tjekke, om det er rigtigt, når Black Army bliver beskyldt for noget. Medierne skriver bare hvad politiet siger, men vi ved udmærket godt, at der findes nogle typer derude, som misbruger vores navn , når de laver kriminalitet. Vi føler, at Black Army får skylden for al kriminalitet som bliver begået i Odense. Det er jo lige før, at hvis en madret bliver brændt på, så får Black army skylden for det! Det vil vi ikke finde os i så derfor kommer vi med denne meddelelse,' lyder det i pressemeddelelsen.

Se også: Black Army truer Lars' søn: Har fået overfaldsalarm til skolen

Det kun nogle uger siden, at banden også blev sat i forbindelse med afpresning. Her var de lokale tatovører, der stod for skud.

En søn - der er skoleelev - fik i den forbindelse udleveret overfaldsalarm, fordi bandemedlemmer havde været efter ham.

Se også: Black Army: Vi bad bare om støtte til klubben

Også dengang nægtede banden, at der var tale om afpresning. De havde blot bedt om økonomisk støtte til banden, sagde en anonym talsmand dengang til Ekstra Bladet..